**Rhif 300 Cyfansoddi Cerddoriaetj Bl 10 ac 11**

**Beirniad – Eric Jones**

**Cyfansoddi darn o gerddoriaeth (mewn unrhyw gyfrwng) gyda chyswllt Cymreig heb fod yn hwy na 5 munud. Dylid cyflwyno copi o'r gerddoriaeth wedi ei chofnodi'n addas fel ffeil PDF, MIDI neu MP3.**

Wyth yn unig a fentrodd i’r gystadleuaeth, sy’n syndod o ystyried bod cyfansoddi yn elfen greiddiol ym maes llafur Cerdd TGAU. Serch hynny, mae gan bob ymdrech rinweddau addawol a syniadau diddorol gan ddangos dychymyg byw. Er ar ddechrau eu taith fel cyfansoddwyr, anogaf bob un o’r cystadleuwyr i barhau i ddatblygu eu sgiliau a’u techneg i’r dyfodol.

Cyflwynwyd darnau pob cystadleuydd yn gymen trwy dduliau MIDI, neu ddefnydd o feddalwedd cyfrifiadurol naill ai mewn sgôr neu mp3, neu gyfuniad o’r ddau. O ran cyngor ymarferol i gyw gyfansoddwyr - mae’n werth cofio bod cyfrifiadur yn gallu caniatau i offerynnau ddelio’n ddidrafferth gyda rhai materion technegol a fyddai’n her enfawr i berfformwyr. Er enghraifft, mae angen gofal wrth ysgrifennu gwasgiad dwbl i offerynnau llinynnol sy’n resymol ymarferol i chwarae. Yn yr un modd gall rhythmau gor-gymhleth, di-angen arwain at danseilio gwead y darn, ac mae angen ystyried yn ofalus cyn gorlwytho syniadau cerddorol mewn darn cymharol fyr.

**Aldo Breedyck**

Cerddoriaeth destunol sydd yma’n disgrifio trychineb Aberfan. Er na nodwyd yr offeryniaeth, triawd llinynnol yw’r bwriad, gydag ymdrech deg i adlewyrchu effaith y gyflafan. Mae’r agoriad, yn ôl pob tebyg, yn myfyrio ar yr olygfa cyn y lleidlif, yn effeithiol. Efallai wedi hynny bod gweddill y darn cymharol fyr yma wedi ei or-lwytho gyda syniadau.

**Balthasar**

Gyda’r teitl ‘Tylluan Wen’, ceir cyfuniad diddorol o offerynnau yn y darn hwn, sef telyn, celesta, cello a blociau pren, ac mae’r cydadwaith rhwng yr offerynnau’n gweithio’n dda. Mae llif naturiol i’r gerddoriaeth, ond efallai y gellir ailedrych ar ddiweddglo’r darn sy’n colli ychydig mewn dychymyg.

**Caspar**

Trychineb Aberfan yw testun y darn yma eto, i ffliwt, piano, cello a‘r hyn a nodir fel ‘Englsh Horn’ (cor anglais mae’n debyg, sydd angen sylw yn y sgôr fel offeryn trawsnodi). Ceir disgrifiadau penodol o’r digwyddiadau mewn pum adran fer. Yn anochel, ychydig yn fratiog yw’r strwythur fel canlyniad er bod y gerddoriaeth yn gydnaws bob tro. Ceir yr ysgrifennu mwyaf effeithiol gyda’r cadwyni o seithfedau yn yr adran agoriadol.

**Els**

Darn i lais a chyfeiliant sydd yma, sef gosodiad tlws a theimladwy o’r geiriau, ‘Mae’n wlad i mi’. Ceir harmoniau prydferth, brawddegau wedi eu saernïo’n gelfydd a chyfeiliant i biano ynghyd â haenau o seiniau lleisiol ac offerynnol ychwanegol sy’n gwbl argyhoediadol o ran arddull. Mae yma ymdeimlad o recordiad proffesiynol.

**Haf**

Cyfuniad offerynnol anarferol a geir yn y darn yma sydd eto’n ymdrech i gofio Aberfan. Yn ogystal â rhannau i biano, telyn, trombôn, tiwba a dwy ffliwt, mae erwydd wedi ei neilltuo i ‘soprano’, sy’n awgrymu llais. Ond dau far ynysig yn unig o nodiant a geir, heb son am unrhyw eiriau i’w canu. Gwneir ymdrech deg i greu gwrthgyferbyniad rhwng y bore difygythiad a’r arswyd oedd i ddilyn, ac mae’r ysgrifennu i’r ddwy ffliwt yn idiomatig. Gellir edrych eto ar adran olaf y darn sy’n colli cyfle i ddefnyddio’r offerynnau pres sydd prin wedi ymddangos.

**Melchior**

Aberfan sydd ym meddwl y cyfansoddwr yma eto ac mae’r ysgrifennu i driawd llinynnol yn ddiogel, gyda chyffyrddiadau moddol, amrywiaethau cynnil yn y gwead a graddiad dynameg gofalus. Mae yma ymdeimlad o unoliaeth ysbryd yn yr hyn y ceisir ei gyflwyno, a llwyddwyd i gyfleu tristwch mewn modd sensitif.

**Moc**

Mae’r cyfansoddwr yma wedi gosod y geiriau ‘Mae hen wlad fy nhadau’ – dewis braidd yn annisgwyl efallai, ond mae yma ddidwylledd amlwg yn y gosodiad. Llifa’r alaw’n naturiol i unawdydd gyda chynhaliaeth cyfeiliant priodol i’r piano a seiniau ychwanegol gydag ymdeimlad o recordiad mewn stiwdio addas.

**Alys**

Cân gyda chyfeiliant piano yw ‘Bore Llun’. Mae’r alaw’n ddeniadol a cheir dilyniannau cordiau diddorol. Yn anffodus mae ansawdd y recordiad, gyda’r piano gan amlaf yn boddi’r llais a’r geiriau, yn amharu ar werthusiad rhesymol o’r darn fel cyfansoddiad. Serch hynny, mae tystiolaeth ddigonol o addewid pendant.

Anodd yw pwyso a mesur cyfansoddiadau ar gyfer cyfryngau mor wahanol i’w gilydd, ond y tro hwn, caneuon sy’n dod i’r ddau safle uchaf, gyda gwerthfawrogiad diffuant o bob ymdrech yn y gystadleuaeth.

**Iaf: Els 2ail: Moc 3ydd: Melchior**

**Eric Jones**